title: Komisjoni rakendusmäärus (EL) 2019/2130, 25. november 2019, millega kehtestatakse üksikasjalikud eeskirjad piiripunktides ametliku kontrolli alla kuuluvate loomade ja kaupade dokumentide, identsus- ja füüsilise kontrolli ajal ja järel tehtavate toimingute kohta (EMPs kohaldatav tekst)

text:
                  12.12.2019

                  ET

                  Euroopa Liidu Teataja

                  L 321/128

         KOMISJONI RAKENDUSMÄÄRUS (EL) 2019/2130,
         25. november 2019,
         millega kehtestatakse üksikasjalikud eeskirjad piiripunktides ametliku kontrolli alla kuuluvate loomade ja kaupade dokumentide, identsus- ja füüsilise kontrolli ajal ja järel tehtavate toimingute kohta
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 15. märtsi 2017. aasta määrust (EL) 2017/625, mis käsitleb ametlikku kontrolli ja muid ametlikke toiminguid, mida tehakse eesmärgiga tagada toidu- ja söödaalaste õigusnormide ning loomatervise ja loomade heaolu, taimetervise- ja taimekaitsevahendite alaste õigusnormide kohaldamine, millega muudetakse Euroopa Parlamendi ja nõukogu määruseid (EÜ) nr 999/2001, (EÜ) nr 396/2005, (EÜ) nr 1069/2009, (EÜ) nr 1107/2009, (EL) nr 1151/2012, (EL) nr 652/2014, (EL) 2016/429 ja (EL) 2016/2031, nõukogu määruseid (EÜ) nr 1/2005 ja (EÜ) nr 1099/2009 ning nõukogu direktiive 98/58/EÜ, 1999/74/EÜ, 2007/43/EÜ, 2008/119/EÜ ja 2008/120/EÜ ning millega tunnistatakse kehtetuks Euroopa Parlamendi ja nõukogu määrused (EÜ) nr 854/2004 ja (EÜ) nr 882/2004, nõukogu direktiivid 89/608/EMÜ, 89/662/EMÜ, 90/425/EMÜ, 91/496/EMÜ, 96/23/EÜ, 96/93/EÜ ja 97/78/EÜ ja nõukogu otsus 92/438/EMÜ (ametliku kontrolli määrus), (1) eriti selle artiklit 52,
         ning arvestades järgmist:

                     (1)

                     Määrusega (EL) 2017/625 on ette nähtud eeskirjad, milles käsitletakse liikmesriikide pädevate asutuste tehtavat ametlikku kontrolli liitu sisenevate loomade ja kaupade suhtes, mille eesmärk on kontrollida liidu toidutarneahela õigusnormide täitmist.

                     (2)

                     Vastavalt määrusele (EL) 2017/625 kohaldatakse selle artikli 47 lõikes 1 osutatud looma- ja kaubakategooriate saadetiste suhtes ametlikku kontrolli piiripunktides, välja arvatud juhul, kui nad on sellisest kontrollist vabastatud kõnealuse määruse artikli 48 alusel. Ametlik kontroll peab hõlmama dokumentide, identsus- ja füüsilist kontrolli. Selleks et tagada määruse (EL) 2017/625 artiklite 49, 50 ja 51 ühetaoline rakendamine ning eespool nimetatud looma- ja kaubakategooriate tõhus ametlik kontrollimine, tuleks käesolevas määruses sätestada dokumentide, identsus- ja füüsilise kontrolli piiripunktides tegemise üksikasjalikud eeskirjad.

                     (3)

                     Saabumise piiripunktis või kontrollipunktis dokumentide, identsus- ja füüsilise kontrolli ajal ja järel tehtavaid toiminguid käsitlevaid eeskirju tuleks samuti kohaldada mitteloomse toidu ja sööda teatavate kategooriate suhtes, kui kontroll muudetakse ajutiselt rangemaks, kohaldatakse muid liitu sisenemise tingimusi või erakorralisi meetmeid, mis on ette nähtud õigusaktidega, millele on osutatud määruse (EL) 2017/625 artikli 47 lõike 1 punktides d, e ja f.

                     (4)

                     Enne käesoleva määruse kohaldamist dokumentide, identsus- ja füüsilise kontrolli ajal tehtavad toimingud on osutunud tulemuslikuks ja tagavad kontrollimise kõrge taseme. Seega peaksid käesoleva määrusega kehtestatavad eeskirjad põhinema samadel põhimõtetel kui dokumentide, identsus- ja füüsilise kontrolli nõuded, mis on sätestatud nõukogu direktiivides 91/496/EMÜ, (2) 97/78/EÜ (3) ja 2000/29/EÜ, (4) komisjoni määrustes (EÜ) nr 136/2004 (5) ja (EÜ) nr 282/2004 (6) ning komisjoni otsuses 97/794/EÜ (7).

                     (5)

                     Kõiki asjakohaseid dokumente, mis peavad olema kaasas määruse (EL) 2017/625 artikli 47 lõikes 1 osutatud looma- ja kaubakategooriate saadetistega, tuleks kontrollida tagamaks, et need põhinevad asjaomasel näidisdokumendil, et üldised sertifitseerimisnõuded on täidetud ning et dokumentides on esitatud liidu õigusaktide või kohaldatavate siseriiklike eeskirjade kohaselt nõutavad tagatised.

                     (6)

                     Liidu õigusega on ette nähtud, et kui määruse (EL) 2017/625 artikli 47 lõikes 1 osutatud teatavate kaubakategooriate saadetised sisenevad liitu, tuleb teha laboratoorsed analüüsid, uuringud või diagnoosimine või tuleb transpordivahendid plommida, et tagada tarbijate kõrgetasemeline kaitse ning vältida riske inimeste, loomade ja taimede tervisele. Sellisel juhul tuleks laboratoorsete analüüside, uuringute või diagnoosimise tulemused või plommi numbrid kanda ühtsesse sisseveodokumenti.

                     (7)

                     Liitu sisenevate loomade ja kaupade jälgitavuse tagamiseks tuleks ametlike sertifikaatide või dokumentide originaale ja vajaduse korral koopiaid teatava ajavahemiku jooksul säilitada liitu saabumise piiripunktis.

                     (8)

                     Kuna käesoleva määrusega kehtestatakse määrustega (EÜ) nr 136/2004 ja (EÜ) nr 282/2004 ning otsusega 97/794/EÜ hõlmatud valdkondi käsitlevad sätted, tuleks kõnealused õigusaktid tunnistada kehtetuks alates käesoleva määruse kohaldamise kuupäevast.

                     (9)

                     Määrust (EL) 2017/625 hakatakse kohaldama alates 14. detsembrist 2019. Seega tuleks käesolevas määruses sätestatud eeskirju kohaldada samuti alates kõnealusest kuupäevast.

                     (10)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Reguleerimisese ja kohaldamisala
            Käesolevas määruses sätestatakse üksikasjalikud eeskirjad toimingute kohta, mida tuleb teha määruse artiklites 49, 50 ja 51 osutatud dokumentide, identsus- ja füüsilise kontrolli ajal ja pärast seda seoses määruse (EL) 2017/625 artikli 47 lõikes 1 osutatud looma- ja kaubakategooriate saadetistega.

            Artikkel 2
            Dokumentide kontrolli üksikasjalikud eeskirjad

               1.   Iga artiklis 1 osutatud looma- ja kaubasaadetise puhul teeb pädev asutus kindlaks loomade ja kaupade jaoks ette nähtud kasutuse vastavalt ametlikele sertifikaatidele, ametlikele kinnitustele ja muudele saadetisega kaasas olevatele dokumentidele ning saadetise sihtkoha, mis on märgitud kõnealustel sertifikaatidel, kinnitustel ja dokumentidel.

               2.   Pädev asutus kontrollib kõiki määruse (EL) 2017/625 artikli 3 punktis 41 osutatud ametlikke sertifikaate, ametlikke kinnitusi ja muid dokumente või nende elektroonilisi ekvivalente, mis on esitatud kõnealuse määruse artiklis 131 osutatud ametliku kontrolli teabehaldussüsteemi (IMSOC) või olemasolevate riiklike süsteemide kaudu, et teha kindlaks, kas on täidetud järgmised tingimused:

                           a)

                           need on välja andnud kolmanda riigi pädev asutus, kui see on asjakohane;

                           b)

                           nad vastavad tingimustele, mis on sätestatud määruse (EL) 2017/625 artikli 89 lõikes 1 ja artikli 91 lõikes 2 ning kõnealuse määruse artiklis 90 osutatud rakendusaktides;

                           c)

                           nad vastavad määruse (EL) 2017/625 artikli 1 lõikes 2 osutatud normidega kehtestatud näidisele;

                           d)

                           sertifikaatides või dokumentides esitatud teave vastab määruse (EL) 2017/625 artikli 1 lõikes 2 osutatud normidele.

               3.   Pädev asutus kontrollib, et saadetise eest vastutav ettevõtja on täitnud täielikult ja nõuetekohaselt määruse (EL) 2017/625 artikli 56 lõikes 1 nõutud viisil ühtse sisseveodokumendi asjakohase osa ning et selles esitatud teave vastab saadetisega kaasas olevates ametlikes sertifikaatides, ametlikes kinnitustes ja muudes dokumentides esitatud teabele.

            Artikkel 3
            Identsuskontrolli üksikasjalikud eeskirjad

               1.   Artiklis 1 osutatud looma- ja kaubasaadetiste identsuskontrolli käigus kontrollib pädev asutus, kas saadetistega kaasas olevates ametlikes sertifikaatides, ametlikes kinnitustes ja muudes dokumentides esitatud teave on vastavuses järgmisega:

                           a)

                           loomade arv, nende liik, tõug, sugu, vanus ja kategooria, kui see on asjakohane;

                           b)

                           saadetiste sisu;

                           c)

                           saadetiste arv;

                           d)

                           asjakohased templid ja identifitseerimismärgid või koodid, kui see on asjakohane;

                           e)

                           transpordivahendi identifitseerimisandmed, kui see on asjakohane;

                           f)

                           konteinerite või transpordivahendite plommid, kui see on asjakohane.

               2.   Loomsete saaduste, loomse paljundusmaterjali, loomsete kõrvalsaaduste, nendest saadud toodete, heina ja põhu ning liittoodete saadetiste identsuskontrolli puhul võib järgmistel juhtudel piirduda lõike 1 punktidega e ja f:

                           a)

                           saadetisi ei valita füüsiliseks kontrolliks;

                           b)

                           saadetised on laaditud veoühikutesse, mis on suletud ja kaitstud plommiga;

                           c)

                           plommid konteineritel või transpordivahenditel on terved ja neid ei ole rikutud;

                           d)

                           plommid kinnitas konteineritele või transpordivahenditele ametliku sertifikaadi välja andnud pädev asutus või see toimus kõnealuse asutuse järelevalve all, ning

                           e)

                           plommidel esitatud teave vastab määruse (EL) 2017/625 artikli 1 lõikes 2 osutatud normide kohaselt saadetisega kaasas olevas ametlikus sertifikaadis esitatud teabele.

               3.   Loomsete saaduste, loomse paljundusmaterjali, loomsete kõrvalsaaduste, nendest saadud toodete, heina ja põhu ning liittoodete saadetiste puhul valitakse identsuskontrolliks välja 1 % saadetisse kuuluvatest esemetest või pakenditest, kusjuures kontrollitakse vähemalt kahte ja kõige rohkem kümmet eset või pakendit. Kui pädeval asutusel ei ole võimalik valitud esemete või pakendite alusel identsuskontrolli lõpule viia, võib kontrollitavate esemete või pakendite arvu põhjalikuma kontrolli tegemiseks suurendada ning kontroll võib hõlmata kõiki asjaomasesse saadetisse kuuluvaid esemeid või pakendeid.

               4.   Loomasaadetiste identsuskontroll põhineb järgmistel eeskirjadel:

                           a)

                           loomade puhul, keda liidu õigusaktide kohaselt tuleb individuaalselt identifitseerida, valitakse esindava valimi saamiseks saadetisest vähemalt 10 % loomadest, kusjuures kontrollida tuleb vähemalt kümmet looma. Kui saadetises on vähem kui kümme looma, tehakse identsuskontroll iga saadetisse kuuluva looma kohta;

                           b)

                           loomade puhul, keda liidu õigusaktide kohaselt ei tule individuaalselt identifitseerida, kontrollitakse esindavasse valimisse valitud pakendite või konteinerite märgistust;

                           c)

                           kui punktidega a ja b ette nähtud identsuskontrolli tulemused ei ole rahuldavad, suurendatakse kontrollitavate loomade arvu ja kontrollida võidakse kõiki asjaomasesse saadetisse kuuluvaid loomi.

               5.   Kui identsuskontrolli eesmärgil on vajalik täielik juurdepääs kogu saadetisele, laaditakse saadetised transpordivahendilt osaliselt või täielikult maha.

            Artikkel 4
            Füüsilise kontrolli üksikasjalikud eeskirjad

               1.   Artiklis 1 osutatud looma- ja kaubasaadetiste füüsilise kontrolli käigus kontrollib pädev asutus, kas saadetised vastavad määruse (EL) 2017/625 artikli 1 lõikes 2 osutatud normidele, mida kohaldatakse konkreetsete loomade või kaupade suhtes, ning asjakohastes ametlikes sertifikaatides, ametlikes kinnitustes ja muudes dokumentides kindlaks määratud konkreetsetele nõuetele.

               2.   Kui füüsilise kontrolli eesmärgil on vajalik juurdepääs kogu saadetisele, laaditakse saadetised transpordivahendilt osaliselt või täielikult maha.

               3.   Loomade füüsiline kontroll tehakse vastavalt käesoleva määruse I lisas sätestatud nõuetele.

               4.   Loomsete saaduste, loomse paljundusmaterjali, loomsete kõrvalsaaduste, nendest saadud toodete, heina ja põhu ning liittoodete ja mitteloomse toidu ning sööda puhul, mille kontroll muudetakse ajutiselt rangemaks või mille suhtes kohaldatakse muid liitu sisenemise tingimusi või erakorralisi meetmeid, mis on ette nähtud õigusaktidega, millele on osutatud määruse (EL) 2017/625 artikli 47 lõike 1 punktides d, e ja f, tehakse füüsiline kontroll vastavalt käesoleva määruse II lisas sätestatud nõuetele.

               5.   Loomsete saaduste, loomse paljundusmaterjali, loomsete kõrvalsaaduste, nendest saadud toodete, heina ja põhu ning liittoodetega seotud ohtude avastamiseks tehtavad laboratoorsed uuringud tehakse vastavalt II lisa punktis 5 osutatud seirekavale.

               6.   Füüsiline kontroll selliste taimede, taimsete saaduste ja muude objektide kohta, millele on osutatud määruse (EL) 2017/625 artikli 47 lõike 1 punktis c ja mille suhtes kohaldatakse vajaduse korral kõnealuse määruse artikli 47 lõike 1 punktis e osutatud õigusaktides sätestatud erakorralisi meetmeid, tehakse vastavalt käesoleva määruse III lisas sätestatud nõuetele.

               7.   Järgmised loomasaadetised võib turule lasta enne seda, kui füüsilise kontrolli käigus tehtud laboratoorsete uuringute tulemused on teada:

                           a)

                           kabiloomade saadetised, millest on võetud proove kooskõlas I lisa III osas osutatud proovivõtunõuetega, kui kõnealuste kabiloomade puhul ei kahtlustata vahetut ohtu inimeste või loomade tervisele, ning

                           b)

                           määruse (EL) 2017/625 artikli 47 lõike 1 punktis a osutatud muude loomade saadetised, kui kõnealuste loomade puhul ei kahtlustata vahetut ohtu inimeste või loomade tervisele.

               8.   Lõikes 5 osutatud seirekava alusel uuritud toodete saadetised, mille puhul ei kahtlustata vahetut ohtu inimeste või loomade tervisele, võib turule lasta enne seda, kui laboratoorsete uuringute tulemused on teada.

               9.   Kui määruse (EL) 2017/625 artikli 47 lõike 1 punktis c osutatud taimede, taimsete saaduste ja muude objektide saadetistest võetakse füüsilise kontrolli käigus proove laboratoorsete uuringute jaoks ega kahtlustata vahetut ohtu inimeste või loomade tervisele, siis võib sellised saadetised turule lasta enne seda, kui laboratoorsete uuringute tulemused on teada.

            Artikkel 5
            Dokumentide, identsus- ja füüsilise kontrolli järel tehtavad toimingud

               1.   Pärast määruse (EL) 2017/625 artikli 49 lõikega 1 ette nähtud kontrolli lõpetamist teeb pädev asutus järgmist:

                           a)

                           sulgeb ja identifitseerib ametliku märgisega pakendid, mille asutus on avanud identsus- või füüsilise kontrolli jaoks;

                           b)

                           kui see on liidu õigusaktide kohaselt nõutav, paigaldab transpordivahendile plommi ja kannab plommi numbri ühtsesse sisseveodokumenti.

               2.   Pädevad asutused kannavad selliste saadetiste puhul, mida on uuritud ja mis on lastud turule enne seda, kui laboratoorsete uuringute tulemused on teada, kõik laboratoorsete analüüside, uuringute ja diagnoosimiste tulemused ühtsesse sisseveodokumenti kohe, kui kõnealused tulemused on kättesaadavad.

               3.   Määruse (EL) 2017/625 artikli 50 lõikes 1 osutatud ametlike sertifikaatide ja dokumentide originaale või samaväärseid elektroonilisi sertifikaate ja dokumente säilitab liitu saabumise piiripunkti pädev asutus vähemalt kolm aastat alates kuupäevast, kui anti luba saadetiste liitu toomiseks.
               Määruse (EL) 2017/625 artikli 47 lõike 1 punktis c osutatud taimede, taimsete saaduste ja muude objektide sertifikaatide ja dokumentide originaale võib siiski säilitada teabe elektroonilise salvestamise kaudu, tingimusel et pädev asutus on kõnealuse teabe koostanud sertifikaatide või dokumentide originaalide alusel. Sellisel juhul tunnistab pädev asutus originaalsertifikaadi või -dokumendi kehtetuks või hävitab selle.

               4.   Kui määruse (EL) 2017/625 artikli 1 lõikes 2 osutatud normide kohaselt ei ole vaja pädevale asutusele esitada sertifikaatide ja dokumentide originaale ning pädev asutus ei pea neid säilitama, siis säilitab liitu saabumise piiripunkti pädev asutus määruse (EL) 2017/625 artikli 50 lõikes 1 osutatud ametlike sertifikaatide ja dokumentide originaalide koopiaid paber- või elektroonilisel kujul vähemalt kolm aastat alates kuupäevast, kui anti luba saadetiste liitu toomiseks või edasisaatmiseks.

            Artikkel 6
            Kehtetuks tunnistamine

               1.   Määrus (EÜ) nr 282/2004 ja otsus 97/794/EÜ tunnistatakse kehtetuks alates 14. detsembrist 2019.

               2.   Määrus (EÜ) nr 136/2004 tunnistatakse kehtetuks alates 14. detsembrist 2019.
               Määruse (EÜ) nr 136/2004 artikli 9 kohaldamist jätkatakse siiski kuni 20. aprillini 2021 seoses kõnealuse määruse V lisas esitatud heakskiidetud riikide loendiga.

            Artikkel 7
            Jõustumine ja kohaldamise alguskuupäev
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 14. detsembrist 2019.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 25. november 2019

                  Komisjoni nimel

                  president

               Jean-Claude JUNCKER

            (1)  ELT L 95, 7.4.2017, lk 1.

            (2)  Nõukogu 15. juuli 1991. aasta direktiiv 91/496/EMÜ, millega nähakse ette ühendusse kolmandatest riikidest saabuvate loomade veterinaarkontrolli korraldamise põhimõtted ning muudetakse direktiive 89/662/EMÜ, 90/425/EMÜ ja 90/675/EMÜ (EÜT L 268, 24.9.1991, lk 56).

            (3)  Nõukogu 18. detsembri 1997. aasta direktiiv 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted (EÜT L 24, 30.1.1998, lk 9).

            (4)  Nõukogu 8. mai 2000. aasta direktiiv 2000/29/EÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta (EÜT L 169, 10.7.2000, lk 1).

            (5)  Komisjoni 22. jaanuari 2004. aasta määrus (EÜ) nr 136/2004, milles sätestatakse kolmandatest riikidest imporditud kaupade veterinaarkontrolli kord ühenduse piiripunktides (ELT L 21, 28.1.2004, lk 11).

            (6)  Komisjoni 18. veebruari 2004. aasta määrus (EÜ) nr 282/2004, millega kehtestatakse kolmandatest riikidest ühendusse toodavate loomade deklareerimise ja veterinaarkontrolli dokument (ELT L 49, 19.2.2004, lk 11).

            (7)  Komisjoni 12. novembri 1997. aasta otsus 97/794/EÜ, milles sätestatakse teatavad üksikasjalikud eeskirjad nõukogu direktiivi 91/496/EMÜ kohaldamiseks seoses kolmandatest riikidest imporditavate elusloomade veterinaarkontrolliga (EÜT L 323, 26.11.1997, lk 31).

            I LISA

               Üksikasjalikud eeskirjad artikli 4 lõikes 3 osutatud loomade füüsilise kontrolli käigus tehtavate toimingute kohta

            I.   Loomade edasise transpordikõlblikkuse kontroll

                        1.

                        Tehakse kõikide loomade üldhindamine visuaalse kontrollimise teel, et hinnata nende sobivust edasiseks transpordiks, võttes arvesse juba läbitud teekonna pikkust, sealhulgas senist söötmise, jootmise ja puhkamise korraldust. Samuti võetakse arvesse eesseisva reisi pikkust, sealhulgas kavandatud söötmise, jootmise ja puhkamise korraldust reisi selle osa jooksul.

                        2.

                        Kontrollitakse loomade transpordivahendi ja teekonnalehe vastavust nõukogu määrusele (EÜ) nr 1/2005 (1).

                  II.   Kliiniline läbivaatus

                        1.

                        Loomade kliiniline läbivaatus seisneb kõikide loomade visuaalses kontrollis ja hõlmab vähemalt järgmist:

                                    a)

                                    looma visuaalne kontroll, sealhulgas üldhinnangu andmine tema tervislikule seisundile, tema vabalt liikumise suutlikkusele, tema naha ja limaskestade seisundile ning mis tahes ebanormaalsetele eritistele;

                                    b)

                                    hingamis- ja seedesüsteemide kontroll;

                                    c)

                                    kehatemperatuuri pisteline kontroll juhtudel, kui on avastatud kõrvalekaldeid vastavalt punktile a või b;

                                    d)

                                    palpeerimine, kui on avastatud kõrvalekalded vastavalt punktile a, b või c.

                        2.

                        Aretuseks või tootmiseks ettenähtud loomade saadetiste puhul tehakse kliiniline läbivaatus vähemalt 10 %-le loomadest, kusjuures läbi vaadata tuleb vähemalt kümme looma, kes valitakse välja nii, et nad esindaksid kogu saadetist. Kui saadetises on vähem kui kümme looma, kohaldatakse kontrolli iga saadetisse kuuluva looma suhtes.

                        3.

                        Tapaloomade saadetiste puhul tehakse kliiniline läbivaatus vähemalt 5 %-le loomadest, kusjuures läbi vaadata tuleb vähemalt viis looma, kes valitakse välja nii, et nad esindaksid kogu saadetist. Kui saadetises on vähem kui viis looma, kohaldatakse kontrolli iga saadetisse kuuluva looma suhtes.

                        4.

                        Punktide 2 ja 3 kohaselt kontrollitavate loomade arvu suurendatakse ja kontrollida võidakse kõiki asjaomasesse saadetisse kuuluvaid loomi, kui füüsilise kontrolli tulemused ei olnud rahuldavad.

                        5.

                        Individuaalset kliinilist läbivaatust ei tehta allpool loetletud loomade puhul:

                                    —

                                    kodulinnud,

                                    —

                                    linnud,

                                    —

                                    vesiviljelusloomad ja kõik eluskalad,

                                    —

                                    närilised,

                                    —

                                    jäneselised,

                                    —

                                    mesilased ja muud putukad,

                                    —

                                    roomajad ja kahepaiksed,

                                    —

                                    muud selgrootud,

                                    —

                                    teatavad loomaaia- ja tsirkuseloomad, sealhulgas kabiloomad, keda peetakse ohtlikeks,

                                    —

                                    karusloomad.

                        6.

                        Punktis 5 loetletud loomade puhul seisneb kliiniline läbivaatus loomade kogu grupi või nende esindava hulga tervisliku seisundi ja käitumise jälgimises. Kui eespool nimetatud kliinilise läbivaatuse tulemusena avastatakse normist kõrvalekaldumine, tehakse põhjalikum kliiniline läbivaatus, mis hõlmab vajaduse korral proovide võtmist.

                        7.

                        Eluskalade, koorikloomade ja limuste ning teaduslike uurimisasutuste jaoks ette nähtud loomade puhul, kelle konkreetne tervislik seisund on kinnitatud, keda veetakse plommitud konteinerites kontrollitud keskkonnatingimustes, tehakse kliinilist läbivaatust ja proovide võtmist ainult siis, kui arvatakse, et võib esineda teatav risk, mis tuleneb asjaomastest liikidest või nende päritolust, või kui esineb muid rikkumisi.

                  III.   Proovivõtukord kabiloomadel

                        1.

                        Kabiloomasaadetistest võetakse proove, et kontrollida vastavust kaasas olevates ametlikes sertifikaatides või dokumentides või nende elektroonilistes ekvivalentides sätestatud tervishoiunõuetele. Seda tehakse järgmiselt:

                                    a)

                                    seroloogilised proovid tuleb võtta vähemalt 3 % igal kuul piiripunkti saabunud saadetistest, välja arvatud komisjoni rakendusmääruse (EL) 2018/659 (2) artikli 2 punktis c määratletud registreeritud hobused, ning selliste saadetistega peab olema kaasas individuaalne veterinaarsertifikaat, mis kinnitab kõnealuses rakendusmääruses sätestatud loomatervisenõuete täitmist. Iga saadetise puhul võetakse proov vähemalt 10 % loomadest, kuid tingimata neljalt loomalt. Kui pädeval asutusel on põhjust kahtlustada, et kõnealune proovivõtt ei anna selget tulemust, siis suurendatakse kõnealust protsendimäära ja kontrollida võidakse kõiki asjaomasesse saadetisse kuuluvaid loomi;

                                    b)

                                    pärast veterinaarjärelevalve ametniku tehtud riskihindamist või kui see on sätestatud liidu õigusaktides, võib vajalikke proove võtta mis tahes loomalt, kes kuulub ametlikuks kontrolliks esitatud saadetisse;

                                    c)

                                    vajalikud laboratoorsed uuringud, mille eesmärk on kontrollida vastavust loomatervisenõuetele või vajaduse korral jääkide ja saasteainete olemasolu, tehakse viivitamata.

               (1)  Nõukogu 22. detsembri 2004. aasta määrus (EÜ) nr 1/2005, mis käsitleb loomade kaitset vedamise ja sellega seonduvate toimingute ajal ning millega muudetakse direktiive 64/432/EMÜ ja 93/119/EÜ ning määrust (EÜ) nr 1255/97 (ELT L 3, 5.1.2005, lk 1).

               (2)  Komisjoni 12. aprilli 2018. aasta rakendusmäärus (EL) 2018/659 elushobuslaste ja nende sperma, munarakkude ja embrüote liitu sissetoomise tingimuste kohta (ELT L 110, 30.4.2018, lk 1).

            II LISA

               Üksikasjalikud eeskirjad artikli 4 lõikes 4 osutatud kaupade füüsilise kontrolli käigus tehtavate toimingute kohta

               1.
               Pädev asutus teeb füüsilist kontrolli, et teha kindlaks:

                           a)

                           kas veotingimustega on tagatud kauba nõuetekohane säilimine, võttes arvesse kauba otstarvet;

                           b)

                           kas liidu õigusaktidega veo ajaks ette nähtud temperatuurivahemikku säilitati ja kas välditi külmaahela puudusi või katkestusi; seda kontrollitakse veo jooksul temperatuurivahemiku kohta registreeritud andmete alusel;

                           c)

                           kas pakendimaterjal on vigastusteta.

               2.
               Pädev asutus teeb füüsilist kontrolli veendumaks, et „kõlblik kuni“ kuupäeva märgistus vastab Euroopa Parlamendi ja nõukogu määrusele (EL) nr 1169/2011 (1).
               Pädev asutus võib teha füüsilist kontrolli veendumaks, et märgistus vastab muudele määruse (EL) 2017/625 artikli 1 lõikes 2 osutatud normidega ette nähtud nõuetele.

               3.
               Pädev asutus kontrollib, kas kaubad sobivad ettenähtud otstarbel kasutamiseks ja kas nende omadused on jäänud veo käigus muutumatuks, järgmiste toimingute abil:

                           a)

                           kaupade lõhna, värvi, konsistentsi või maitse tajupõhine hindamine või

                           b)

                           lihtsad füüsikalised või keemilised katsed, mis seisnevad kaupade lõikamises, sulatamises või kuumutamises või

                           c)

                           laboratoorsed uuringud.

               4.
               Loomsete saaduste, loomse paljundusmaterjali, loomsete kõrvalsaaduste, nendest saadud toodete, heina ja põhu ning liittoodete saadetiste puhul teeb pädev asutus punktis 3 osutatud toimingud järgmisel viisil:

                           a)

                           enne punktis 3 osutatud toiminguid kogutakse valik esemeid või pakendeid või mahtlasti puhul valik proove;

                           b)

                           punkti 3 alapunktides a ja b nimetatud kontrolliks valitakse proovid 1 % saadetisse kuuluvatest esemetest või pakenditest, kusjuures proovid peavad hõlmama vähemalt kahte ja kõige rohkem kümme eset või pakendit. Vajaduse korral võib pädev asutus suurendada kontrollitavate esemete või pakendite arvu, et teha ulatuslikumat kontrolli;

                           c)

                           punkti 3 alapunktides b ja c osutatud katsete ja uuringute tegemiseks kasutatakse sellist proovide valikut, mis esindab kogu saadetist.

               5.
               Artikli 4 lõike 5 rakendamisel töötab pädev asutus välja seirekava, mille eesmärk on jälgida määruse (EL) 2017/625 artikli 1 lõikes 2 osutatud normide järgimist ning eelkõige avastada ohte, viidates kontrollitavatele kaupadele ja tehtavatele uuringutele; pädev asutus teeb punkti 3 alapunktis c osutatud laboratoorsed uuringud kõnealuse kava kohaselt.
               Kõnealune seirekava on riskipõhine ja selles võetakse arvesse kõiki asjakohaseid parameetreid, näiteks kaupade laadi, nendega seotud riski, saabuvate saadetiste sagedust ja arvu ning varasema seire tulemusi.

               6.
               Mitteloomse toidu ja sööda saadetiste puhul, mille suhtes kohaldatakse määruse (EL) 2017/625 artikli 47 lõike 1 punktides d, e ja f osutatud õigusaktidega ettenähtud meetmeid, teeb pädev asutus füüsilist kontrolli järgmiste eeskirjade kohaselt:

                           a)

                           füüsiline kontroll hõlmab määruse (EL) 2017/625 artikli 47 lõike 1 punktides d, e ja f osutatud õigusaktide kohaseid laboratoorseid uuringuid;

                           b)

                           füüsiline kontroll tehakse nii, et toidu- ja söödakäitlejatel või nende esindajatel ei ole võimalik prognoosida, kas konkreetset saadetist kontrollitakse;

                           c)

                           füüsilise kontrolli tulemused tehakse kättesaadavaks niipea, kui tehniliselt võimalik;

                           d)

                           kontrollitavaid saadetisi tuleb ametlikult kinni pidada, kuni laboratoorsete uuringute tulemuste selgumiseni, välja arvatud juhul, kui piiripunkti pädev asutus annab komisjoni delegeeritud määruse (EL) 2019/2124 (2) artikli 4 kohaselt loa nende edasitransportimiseks lõppsihtkohta.

               (1)  Euroopa Parlamendi ja nõukogu 25. oktoobri 2011. aasta määrus (EL) nr 1169/2011, milles käsitletakse toidualase teabe esitamist tarbijatele ning millega muudetakse Euroopa Parlamendi ja nõukogu määrusi (EÜ) nr 1924/2006 ja (EÜ) nr 1925/2006 ning tunnistatakse kehtetuks komisjoni direktiiv 87/250/EMÜ, nõukogu direktiiv 90/496/EMÜ, komisjoni direktiiv 1999/10/EÜ, Euroopa Parlamendi ja nõukogu direktiiv 2000/13/EÜ, komisjoni direktiivid 2002/67/EÜ ja 2008/5/EÜ ning komisjoni määrus (EÜ) nr 608/2004 (ELT L 304, 22.11.2011, lk 18).

               (2)  Komisjoni 10. oktoobri 2019. aasta delegeeritud määrus (EL) 2019/2124, millega täiendatakse Euroopa Parlamendi ja nõukogu määrust (EL) 2017/625 seoses selliste looma- ja kaubasaadetiste ametliku kontrolli eeskirjadega, mille puhul toimub transiit, ümberlaadimine või edasivedu, ning muudetakse komisjoni määrusi (EÜ) nr 798/2008 (EÜ) nr 1251/2008, (EÜ) nr 119/2009, (EL) nr 206/2010, (EL) nr 605/2010, (EL) nr 142/2011, (EL) nr 28/2012, komisjoni rakendusmäärust (EL) 2016/759 ja komisjoni otsust 2007/777/EÜ (vt käesoleva Euroopa Liidu Teataja lk 73).

            III LISA

               Üksikasjalikud eeskirjad artikli 4 lõikes 6 osutatud taimede, taimsete saaduste ja muude objektide füüsilise kontrolli käigus tehtavate toimingute kohta

               1.

                  Pädev asutus teeb saadetiste ja nende partiide füüsilist kontrolli täies mahus või esindavate proovide alusel. Saadetiste ühtlased partiid tehakse kindlaks ametlikus fütosanitaarsertifikaadis esitatud teabe põhjal ja võttes arvesse punktis 2 osutatud andmeid.

               2.
               Partii ühtlus Euroopa Parlamendi ja nõukogu määruse (EL) 2016/2031 (1) artikli 2 punkti 7 tähenduses tehakse kindlaks järgmiste andmete põhjal, mis on esitatud ametlikus fütosanitaarsertifikaadis:

                           —

                           päritolu,

                           —

                           kasvataja,

                           —

                           pakendamiskoht,

                           —

                           pakendi liik,

                           —

                           perekond, liik, sort või küpsusaste,

                           —

                           eksportija,

                           —

                           tootmispiirkond,

                           —

                           reguleeritud taimekahjustajad ja nende omadused,

                           —

                           töötlemine päritolukohas,

                           —

                           töötlemisviis.

               3.
               Saadetise partiidest proovide võtmine hõlmab proovivõtuks kasutatava asjakohase eraldi ühiku kindlaksmääramist. Teatavate taimede või taimsete saaduste puhul määratakse ühik kindlaks järgmiselt:

                           —

                           vili botaanilises tähenduses: üks vili,

                           —

                           lõikelill: üks vars,

                           —

                           lehed, lehtköögivili: üks leht,

                           —

                           mugulad, sibulad, risoomid: üks mugul, sibul või risoom,

                           —

                           istutamiseks ettenähtud taimed: üks taim,

                           —

                           oksad: üks oks,

                           —

                           puit ja koor: määratakse kindlaks iga üksikjuhtumi puhul eraldi, kusjuures väikseim tükk peab kaaluma vähemalt 1 kg,

                           —

                           seeme: üks seeme.

                     Kui ühikut ei ole võimalik kindlaks määrata selle suuruse, kuju või pakkeviisi tõttu, määratakse proovivõtuühikuks väikseim pakkeühik.

               4.
               Visuaalse kontrollimise teel tehtava füüsilise kontrolli jaoks võetakse proovid järgmistest proovivõtukavadest lähtudes, sõltuvalt kaubast ja nagu on osutatud fütosanitaarmeetmete rahvusvaheliste standardite nr 31 „Methodologies for sampling of consignments“ (Saadetistest proovide võtmise metoodika, ISPM31) asjakohases tabelis:

                           a)

                           juurtega taimed, mis ei ole soikeseisundis ja on ette nähtud istutamiseks:
                           proovivõtukava, mis võimaldab 95 % usaldusväärsusega kindlaks teha nakatunud taimede olemasolu 1 % või suuremas ulatuses;

                           b)

                           istutamiseks ettenähtud soikeseisundis taimed, sh mugulad, sibulad ja risoomid:
                           proovivõtukava, mis võimaldab 95 % usaldusväärsusega kindlaks teha nakatunud taimede olemasolu 2 % või suuremas ulatuses;

                           c)

                           seemned või taimsed saadused, mis vastavad komisjoni määruse (EÜ) nr 1756/2004 (2) artiklites 3 ja 4 loetletud eritingimustele:
                           proovivõtukava, mis võimaldab 80 % usaldusväärsusega kindlaks teha nakatunud taimede olemasolu 5 % või suuremas ulatuses;

                           d)

                           juurdumata pistikud, taimed, taimsed saadused ja muud objektid, mis ei kuulu punktide a, b ja c alla:
                           proovivõtukava, mis võimaldab 95 % usaldusväärsusega kindlaks teha nakatunud taimede olemasolu 5 % või suuremas ulatuses;

                           e)

                           seemnepartiid ja lehtköögiviljad mahuga kuni 500 ühikut:
                           hüpergeomeetriline proovivõtukava, mis võimaldab 95 % usaldusväärsusega kindlaks teha nakatunud taimede olemasolu 10 % või suuremas ulatuses.

               5.

                  Kõik nõuetele mittevastavuse korral võetavad meetmed peavad olema seotud partiiga, mis on kindlaks määratud enne füüsilist kontrolli.

               6.
               Riskianalüüsi põhjal võetakse minimaalne arv proove laboratoorsete uuringute jaoks, mille eesmärk on istutamiseks ettenähtud taimedel varjatud nakkuste avastamine; seejuures lähtutakse järgmistest kriteeriumidest:

                           a)

                           Varasemad andmed määruse (EL) 2016/2031 artikli 11 esimese lõigu punkti c kohaselt liikmesriikide poolt avastatud ja teatatud liidu karantiinsete taimekahjustajate kohta, sealhulgas kõnealuse määruse artikli 6 lõikes 1 määratletud selliste prioriteetsete taimekahjustajate kohta, mis on pärit kolmandast riigist;

                           b)

                           prioriteetse taimekahjustaja esinemine päritoluriigiks olevas kolmandas riigis vastavalt kättesaadavale teaduslikule teabele;

                           c)

                           IMSOCi kaudu kättesaadav teave.

               (1)  Euroopa Parlamendi ja nõukogu 26. oktoobri 2016. aasta määrus (EL) 2016/2031, mis käsitleb taimekahjustajatevastaseid kaitsemeetmeid, millega muudetakse Euroopa Parlamendi ja nõukogu määruseid (EL) nr 228/2013, (EL) nr 652/2014 ja (EL) nr 1143/2014 ning millega tunnistatakse kehtetuks nõukogu direktiivid 69/464/EMÜ, 74/647/EMÜ, 93/85/EMÜ, 98/57/EÜ, 2000/29/EÜ,2006/91/EÜ ja 2007/33/EÜ (
                  ELT L 317, 23.11.2016, lk 4).

               (2)  Komisjoni 11. oktoobri 2004. aasta määrus (EÜ) nr 1756/2004, millega täpsustatakse vajalike tõendite üksikasjalikud tingimused ja teatavate taimede, taimsete saaduste või muude nõukogu direktiivi 2000/29/EÜ V lisa B osas loetletud toodete fütosanitaarkontrollide vähendamise tüübi ja taseme kriteeriumid (ELT L 313, 12.10.2004, lk 6).